ธนาคารแห่งประเทศไทย เปิดโอกาสให้ผู้มีรายได้น้อยและผู้สูงอายุ 65 ปีขึ้นไป เข้าถึงบัญชีเงินฝากพื้นฐานโดยไม่เสียค่าธรรมเนียม
ธนาคารแห่งประเทศไทย เปิดโอกาสให้ผู้มีรายได้น้อยและผู้สูงอายุ 65 ปีขึ้นไป เข้าถึงบัญชีเงินฝากพื้นฐานโดยไม่เสียค่าธรรมเนียม
 
ธนาคารแห่งประเทศไทย หรือ ธปท. ชี้แจงถึงการให้บริการบัญชีเงินฝากพื้นฐานล่าสุดว่า ปัจจุบันการให้บริการบัญชีเงินฝากเพื่อการเข้าถึงบริการทางการเงินขั้นพื้นฐานซึ่งเป็นมิติใหม่ที่ส่งเสริมให้ประชาชนเข้าถึงและใช้บริการทางการเงินได้สะดวกมากขึ้น สามารถเปิดได้กับ 16 ธนาคารแล้ว โดยไม่เสียค่าธรรมเนียม เพื่อคนมีรายได้น้อยและผู้สูงอายุ 
โดยบัญชีเงินฝากแบบใหม่มีกลุ่มเป้าหมายเป็นประชาชนผู้มีรายได้น้อยที่อยู่ในโครงการบัตรสวัสดิการแห่งรัฐ และประชาชนที่มีอายุ 65 ปีขึ้นไป ไม่กำหนดทั้งวงเงินขั้นต่ำในการเปิดบัญชีและการรักษาบัญชี ผู้ฝากสามารถฝาก ถอน โอน ได้โดยใช้บัตรเอทีเอ็ม หรือบัตรเดบิตที่ผูกไว้กับบัญชีได้  ที่สำคัญได้รับยกเว้นค่าธรรมเนียมแรกเข้าและรายปี เป็นพิเศษ

สำหรับธนาคารทั้ง 16 แห่ง ที่เปิดให้บริการผลิตภัณฑ์บัญชีเงินฝากพื้นฐาน ได้แก่ ธ. กรุงเทพ ธ. กรุงไทย ธ. กรุงศรีอยุธยา ธ. กสิกรไทย ธ. เกียรตินาคิน ธ. ซีไอเอ็มบี ไทย ธ. ทหารไทย ธ. ทิสโก้ ธ. ไทยเครดิตเพื่อรายย่อย ธ. ไทยพาณิชย์ ธ. ธนชาต ธ. ยูโอบี ธ. แลนด์ แอนด์ เฮ้าส์ และ ธ. ไอซีบีซี (ไทย) ธ.ก.ส. และ ธ.ออมสิน

สำหรับผู้มีสิทธิ์ทั้งสองกลุ่มสามารถเปิดบัญชีเงินฝากพื้นฐานได้แล้วตั้งแต่วันนี้เป็นต้นไปที่ธนาคารที่ร่วมโครงการ ผู้ถือบัตรสวัสดิการแห่งรัฐ กรุณานำบัตรมาแสดงเพื่อประกอบการเปิดบัญชี สามารถสอบถามรายละเอียดเพิ่มเติมได้ที่ธนาคารทั้ง 16 แห่ง